Každú stredu počas mesiacov júl a august si môžete na nádvorí historickej radnice v Modre (Štúrova 54) pozrieť zaujímavé filmy a dokumenty. Nebude chýbať dobré modranské víno, pivo a nealko občerstvenie. Zoberte si deku a pridajte sa na romantické kino pod hviezdami.
JÚL 2022
6.7. KAREL – Celovečerný dokumentárny film Karel prináša ojedinelý pohľad do súkromia a duše Karla Gotta. Renomovaná režisérka Olga Malířová Špátová natáčala Karla Gotta celý jeden rok a vďaka jeho úprimnej otvorenosti vznikol neobvykle osobný až intímny pohľad na život slávneho speváka, aký sa doteraz širokej verejnosti ani jeho skalným priaznivom nenaskytol. Zároveň v ňom nechýba Karlov povestný nadhľad a humor.
13.7. TAKMER DOKONALÉ TAJOMSTVÁ – 3 ženy, 4 muži, 7 mobilov a 1 "nevinná" hra. Nemecká komédia Takmer dokonalé tajomstvá vznikla podľa talianskeho originálu Úplní cudzinci a pôvodný nápad osviežila vlastnou energiou. Na spoločnej večeri sa zíde niekoľko párov a po pár pohárikoch sa rozhodnú, že svoje telefóny položia na stôl a podelia sa s ostatnými o všetky správy, odkazy aj telefonáty v ten večer. Esemesky sa prečítajú, hovory budú nahlas. Veď o nič nejde, bude zábava.
20.7. SUPERNOVA – Držiteľ Oscara Colin Firth (Kráľova reč, Láska nebeská) a nominant na Oscara Stanley Tucci (Pevné puto) sa spolu vydávajú na dojemný road trip, vďaka ich hereckým výkonom to bude poriadna jazda!
27.7. JAN WERICH – Po štyroch desaťročiach od smrti jednej z najväčších legiend českého divadla Jana Wericha vznikol jeho prvý veľký filmový dokumentárny portrét. Dokument s názvom Werich (originálny názov Jan Werich: Když už člověk jednou je…) prináša strhujúci životný príbeh tejto hereckej legendy.